Hvordan behandler man stress?
En stresstilstand behandles først og fremmest ved at reducere mængden og sværhedsgraden af belastninger, så kroppen og sindet får ro, og stressniveauet derved stille og roligt normaliseres. Hvilke tiltag, der skal til, afhænger af stresstilstandens sværhedsgrad, herunder hvor længe, den har stået på. Der kan f.eks. være tale om heltidssygemelding, deltidssygemelding eller en justering af de forskellige opgaver, man håndterer ifbm arbejde, studie og fritid. Ligesom når man er kommet til skade med kroppen, starter man med at reducere belastningen til langt under det normale, og så trapper man stille og roligt op i takt med, at helingsprocessen skrider fremad. Når man er syg af stress, er det oftest yderst vanskeligt at overskue forandringsprocesser og valg samt at tage beslutninger. Man har derfor brug for hjælp til at stoppe op, identificere de faktorer, der stresser, og til at sortere i de opgaver og belastninger, der er mulighed for at justere på. Ofte er det hjælpsomt at få hjælp hos en psykolog med ekspertise indenfor stressbehandling. Hos psykologen kan man bl.a. få konkrete anvisninger på, hvad et realistisk aktivitetsniveau er, hvilke former for aktiviteter, der er passende og gavnlige, hvordan man kommer bedst tilbage på arbejde mm. Terapiforløbet hjælper også tit med accepten af, at man har brug for at skrue ned, at man ikke ”bare skal tage sig sammen” samt til at finde en ny og sundere balance på den anden side.